ORDE do 16 de novembro de 2007 sobre delegación de competencias no secretario xeral e noutros órganos da Vicepresidencia da Igualdade e do Benestar.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 19/11/2007

A actividade administrativa da Vicepresidencia da Igualdade e do Benestar leva consigo unha concentración de funcións ao redor do seu titular que aconsella, dado o volume, recorrer á delegación de competencias nos distintos órganos superiores do departamento, sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria que redunda en beneficio tanto da Administración como dos administrados, dentro do máis rigoroso respecto das garantías xurídicas que a tutela dos intereses públicos exixe.
Unha vez publicado o Decreto 212/2007, do 8 de novembro, polo que se modifica o artigo 1 do Decreto 232/2005, do 11 de agosto, referido aos órganos superiores e directivos que configuran a estrutura da Vicepresidencia da Igualdade e do Benestar, cómpre a revisión das competencias delegadas en virtude da Orde do 19 de setembro de 2005, modificada pola do 29 de setembro de 2005, a través desta disposición.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa presidencia, o artigo 3 do Decreto 517/2005, do 6 de outubro, polo que se establece a estrutura da Vicepresidencia da Igualdade e do Benestar, o artigo 72.4º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación,
DISPOÑO:
Artigo 1º.-Administración e xestión de persoal.
1. Deléganse no secretario xeral:
a) As facultades que lle corresponden ao titular da Vicepresidencia da Igualdade e do Benestar como titular do departamento en materia de persoal, agás as reservadas legalmente á competencia exclusiva daquel e as que lle correspondan á Dirección Xeral da Función Pública.
b) A designación das comisións de servizos, con dereito a indemnización, prevista no artigo 4 do Decreto 144/2001, do 7 de xuño, de todo o persoal dependente organicamente da Vicepresidencia da Igualdade e do Benestar, agás as que se delegan expresamente nos delegados provinciais.
2. Deléganse nos delegados provinciais da Igualdade e do Benestar, no seu respectivo ámbito territorial:
a) A competencia para efectuar as contratacións de persoal laboral que se realicen ao abeiro do disposto na vixente lexislación, as cales serán tramitadas e subscritas por eles, logo das autorizacións correspondentes.
b) As autorizacións das comisións de servizo con dereito a indemnización no ámbito provincial de todo o persoal adscrito ás delegacións.
Artigo 2º.-Contratación, convenios de colaboración e xestión financeira e orzamentaria.
1. Deléganse no secretario xeral:
a) As funcións que como órgano de contratación lle son atribuídas ao titular da Vicepresidencia da Igualdade e do Benestar pola lexislación vixente.
b) Autorizar e dispoñer os gastos xerais dos servizos da Vicepresidencia da Igualdade e do Benestar, así como o seu compromiso e liquidación, ata o límite dos créditos autorizados e non reservados á aprobación do Consello da Xunta de Galicia, solicitando da Consellería de Economía e Facenda a ordenación dos pagamentos agás os que se deleguen expresamente noutros órganos.
c) A subscrición, modificación, prórroga e resolución dos convenios de colaboración que acorde a Vicepresidencia da Igualdade e do Benestar e que afecten a materias atribuídas a máis dun centro directivo dependente desta, agás os que precisen aprobación do Consello da Xunta de Galicia.
2. Deléganse no secretario xeral de Relacións Institucionais a subscrición, modificación, prórroga e resolución dos convenios de colaboración que acorde a Vicepresidencia da Igualdade e do Benestar en materia de relacións institucionais, agás os que precisen aprobación do Consello da Xunta de Galicia e os que lles correspondan a outros órganos.
3. Deléganse na secretaria xeral da Igualdade a subscrición, modificación, prórroga e resolución dos convenios de colaboración que acorde a Vicepresidencia da Igualdade e do Benestar nas materias asumidas polo devandito órgano, agás os que precisen aprobación do Consello da Xunta de Galicia e os que lles correspondan a outros organismos.
4. Deléganse na secretaria xeral do Benestar a subscrición, modificación, prórroga e resolución dos convenios de colaboración que acorde a Vicepresidencia da Igualdade e do Benestar nas materias asumidas polo dito órgano, agás os que precisen aprobación do Consello da Xunta de Galicia e os que lles correspondan a outros órganos.
5. Deléganse nos delegados provinciais da Igualdade e do Benestar, no seu respetivo ámbito territorial as competencias seguintes:
a) A contratación de servizos relativos a gastos correntes así como a contratación de subministracións de bens funxibles, con cargo ao capítulo II, necesarios para o funcionamento diario dos centros e servizos xestionados polos órganos periféricos.
b) A tramitación e formalización dos contratos administrativos especiais que non xeren obrigas de contido económico para a Administración autonómica.
c) A xestión das obrigas adquiridas mediante o asinamento de contratos de xestión de servizos públicos de carácter asistencial e as xeradas pola reserva e ocupación de prazas en centros asistenciais, ocupacionais e residencias, no ámbito do maior e de persoas con discapacidade.
d) En relación coas alíneas a) e c) anteriores, así como respecto dos créditos desconcentrados, a autorización e disposición de créditos e de recoñecemento de obrigas, solicitando da Consellería de Economía e Facenda a ordenación dos pagamentos correspondentes.
e) A realización de todos os trámites previos e o asinamento dos contratos individuais para o ingreso de menores de características especiais en centros e para o ingreso en escolas infantís 0-3, así como toda a xestión ulterior das obrigas xurdidas do seu asinamento.
Artigo 3º.-Réxime interno, recursos e reclamacións.
1. Deléganse no secretario xeral:
a) O despacho e a resolución daqueles expedientes e asuntos de índole administrativa que lle estean atribuídos ao titular da Vicepresidencia da Igualdade e do Benestar.
b) As funcións que deriven do exercicio do protectorado das fundacións adscritas á Vicepresidencia da Igualdade e do Benestar e sexan declaradas de interese galego polo seu titular.
c) A resolución dos recursos administrativos que lle correspondan ao titular do departamento, das reclamacións administrativas previas á vía xudicial e das reclamacións de responsabilidade patrimonial, nos casos en que non estean expresamente delegados noutros órganos e cando a delegación non estea prohibida expresamente.
2. Delégase na secretaria xeral da Igualdade a resolución dos recursos administrativos nas áreas das súas atribucións e que lle correspondan ao titular do departamento cando a delegación non estea prohibida expresamente.
3. Delégase na secretaria xeral do Benestar a resolución dos recursos administrativos nas áreas das súas atribucións e que lle correspondan ao titular do departamento cando a delegación non estea prohibida expresamente.
Artigo 4º.-Publicidade.
As resolucións administrativas que se adopten facendo uso das delegacións contidas nesta orde farán constar expresamente esta circunstancia e consideraranse ditadas polo órgano delegante.
Artigo 5º.-Avocación.
En calquera momento, o vicepresidente da Igualdade e do Benestar, como titular do departamento, poderá reclamar para si o exercicio das competencias que son delegadas por esta orde, das que quedan excluídos, en todo caso, os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e no artigo 44.2º da Lei 1/1983, do 22 de febreiro, reguladora da Xunta e da súa presidencia
Disposición adicional única.-Axudas e subvencións públicas.
En relación ás axudas e subvencións, será de aplicación o establecido na correspondente orde de convocatoria
Disposición derrogatoria
Queda derrogada a Orde do 19 de setembro de 2005 modificada pola do 29 de setembro de 2005 sobre delegación de competencias no secretario xeral e de Relacións Institucionais e noutros órganos da Vicepresidencia da Igualdade e do Benestar e cantas disposicións de igual ou inferior rango se opoñan ao establecido nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 16 de novembro de 2007.
Anxo Manuel Quintana González
Vicepresidente da Igualdade e do Benestar